สังคมข่าวหุ้น
นักวิเคราะห์ฯ เผยตลาดหุ้นไทยวานนี้แกว่งตัวลดลงทดสอบระดับ 1,590 จุด ถือว่าแข็งแกร่งกว่าคาดที่จะลดลงทดสอบระดับ 1,580 จุด
นักวิเคราะห์ฯ เผยตลาดหุ้นไทยวานนี้แกว่งตัวลดลงทดสอบระดับ 1,590 จุด ถือว่าแข็งแกร่งกว่าคาดที่จะลดลงทดสอบระดับ 1,580 จุด
15 มิ.ย. 2565

ตลาดหุ้นไทยวานนี้ (14 มิ.ย.) ดัชนีปิดตลาดที่ระดับ 1,603.03 จุด ปรับขึ้น 2.97 จุด หรือเพิ่มขึ้น 0.19% มูลค่าการซื้อขายรวมทั้งสิ้น 63,139 ล้านบาท การซื้อขายหุ้นวานนี้ดัชนีเคลื่อนไหวอยู่ในแดนบวกเป็นส่วนใหญ่ โดยดัชนีทำระดับสูงสุด 1,605.53 จุด และต่ำสุด 1,590.75 จุด
นักวิเคราะห์ฯ เผยตลาดหุ้นไทยวานนี้แกว่งตัวลดลงทดสอบระดับ 1,590 จุด ถือว่าแข็งแกร่งกว่าคาดที่จะลดลงทดสอบระดับ 1,580 จุด รับปัจจัยหนุนดาวโจนส์ฟิวเจอร์ฟื้นตัว แต่การปรับตัวขึ้นจำกัด เนื่องจากนักลงทุนรอดูผลการประชุมเฟดซึ่งจะรู้ผลคืนวันนี้ (15 มิ.ย.) ตามเวลาประเทศไทย ซึ่งขณะนี้นักลงทุนมีมุมมองในทิศทางเดียวกันว่าเฟดจะมีการปรับขึ้นอัตราดอกเบี้ยในครั้งนี้ที่ 0.75% วันนี้จึงคาดว่าดัชนีจะแกว่งตัวอยู่ในกรอบแนวรับที่ 1,590 จุด และ 1,580 จุด แนวต้านที่ 1,605-1,615 จุด
กลุ่มงาน EIC ธนาคารไทยพาณิชย์ปรับเป้าเศรษฐกิจปีนี้โต 2.9% จากเดิมคาดไว้ 2.7% ได้นักท่องเที่ยวต่างชาติ 7.4 ล้านคน หนุนภาคบริการ ผลผลิต-ราคาสินค้าเกษตรเพิ่ม ส่วนเป้าเงินเฟ้อ 5.9% กนง.ปรับขึ้นดอกเบี้ยไตรมาส 3 เฟดเร่งขึ้นรวม 7 ครั้งแตะ 3% สิ้นปี กดดันดอกเบี้ยขึ้นทั่วโลก กระทบเศรษฐกิจโลกปี 2566 ชะลอตัว จับตาเงินบาทอ่อนค่าถึง 34.50-35.50 บาทก่อนจะแข็งปลายปีแกว่งแถว 33.50-34.50 บาท
ลุ้นกันแบบรายวันเลยทีเดียว สำหรับหุ้นในกลุ่มโรงกลั่นที่วานนี้ขยับขึ้นยกแผง นำโดย ESSO-SPRC-BCP-TOP-IRPC โบรกฯ มองฟื้นตัวหลังราคาหุ้นปรับตัวลงสะท้อนผลกระทบจากภาครัฐจะคุมค่าการกลั่นไปมากแล้ว จึงมองเป็นโอกาสในการซื้อ ด้าน กบน. ปรับขึ้นราคาขายน้ำมันดีเซลอีก 1 บาท เป็น 34.94 บาทจากเดิม 33.94 บาท มีผล 14 มิ.ย. 2565 เป็นจิตวิทยาบวกต่อหุ้นดำเนินธุรกิจสถานีน้ำมัน นักลงทุนเล็งตัวไหนกันอยู่ ก็หาจังหวะเข้า-ออกดี ๆ นะเจ้าคะ
ยังคงเป็นประเด็นให้จับตาอย่างยิ่ง กับเรื่อง “การเก็บภาษีซื้อ-ขายหุ้น” โดย “มาดามเดียร์” วทันยา บุนนาค โพสต์เฟซบุ๊กส่วนตัว เสนอรัฐทบทวนเก็บภาษีซื้อ-ขายหุ้น Financial Transaction Tax หวั่นเข้าตำราเชือดไก่เอาไข่ แนะพิจารณาเก็บภาษีแบบ Capital Gain Tax ฟาก “กอบศักดิ์ ภูตระกูล” ในฐานะประธานสภาธุรกิจตลาดทุนคนใหม่ ค้านเก็บภาษีขายหุ้น ชี้เวลานี้ยังไม่เหมาะสม ยังยึดข้อเสนอ FETCO 5 ข้อ ที่เคยเสนอคลังไปก่อนหน้านี้
หุ้นบริษัท อินโดรามา เวนเจอร์ส (IVL) บวก 3.54% เทรดคึกคักรับแรงเก็งกำไรหลัง “เครดิต สวิส” เชียร์ “ซื้อ” ด้วยราคาเป้าหมาย 60 บาท ด้านโบรกฯ ในประเทศเล็งผลงานไตรมาส 2/2565 สวยหลังเห็นสัญญาณจากปริมาณขาย-มาร์จิ้นสูงขึ้น เทคนิคชี้โมเมนตัมแข็งแกร่งกว่าตลาด ให้แนวรับ 50 แนวต้าน 52-55 บาท
หุ้น “สหไทยการพิมพ์และบรรจุภัณฑ์” (STP) ปิดเทรดวันแรกที่ 18.80 บาท เหนือจอง 4.44% โบรกฯ คาดรายได้และกำไรปี 2565 อยู่ที่ 617 ล้านบาท และ 134 ล้านบาท เติบโต 10% เทียบปีก่อน และ 8% เทียบปีก่อน ตามลำดับ ได้แรงหนุนจากการขยายตัวของการส่งออกอาหารสัตว์จะเติบโตราว 20% ในปี 2565, การขยายตัวของมูลค่าบรรจุภัณฑ์ในตลาดโลกขยายตัว 8% และการขยายกำลังการผลิตเพิ่มอีก 50% สู่ 74.6 ล้านแผ่นพิมพ์ต่อปี เพื่อลดการจ้างผลิตจากภายนอก (คาดแล้วเสร็จปลายปี 2565) ราคาเหมาะสม 24.25 บาท
“ทีฆาก่อสร้าง” (TEKA) หุ้นน้องใหม่รับเหมาก่อสร้างอาคารและสิ่งปลูกสร้าง โชว์งบไตรมาส 1/2565 กำไรสุทธิ 54 ล้านบาท เติบโต 32.7% โดยตลาดหลักทรัพย์ฯ รับหุ้น TEKA เข้าซื้อขาย 15 มิ.ย.นี้ ราคา IPO หุ้นละ 4.60 บาท
บริษัท เอสซีบี เท็นเอกซ์ จำกัด (SCB 10X) บริษัทในเครือของ SCBX ซึ่งทำหน้าที่เป็นหน่วยงานหลักในการทำธุรกิจเงินร่วมลงทุน ได้ประกาศว่า Nansen แพลตฟอร์มวิเคราะห์ข้อมูลบนระบบบล็อกเชน สำหรับ Web 3.0 ได้ทำการเข้าซื้อกิจการของ Ape Board แพลตฟอร์มดิจิทัลชั้นนำ สำหรับติดตามข้อมูลและบริหารจัดการการลงทุนในพอร์ตสินทรัพย์ดิจิทัล ซึ่งการเข้าซื้อกิจการในครั้งนี้จะทำให้ Nansen ก้าวขึ้นสู่แพลตฟอร์มศูนย์กลางอัจฉริยะสำหรับการวิเคราะห์ข้อมูลจากแอปพลิเคชัน และผู้ใช้งานทั้งหมดบนระบบบล็อกเชนของ Web 3.0